b'\n_START_ARTICLE_\n\xc5\xa0oba\n_START_PARAGRAPH_\n\xc5\xa0oba je v tehniki zo\xc5\xbeeno mesto na vhodu ali izhodu cevi. V \xc5\xa1obi se spreminja hitrost snovi, s tem pa tudi tlak (Bernoullijeva ena\xc4\x8dba), kar oblikuje tok teko\xc4\x8dine pri izstopu iz \xc5\xa1obe (pretok, hitrost, tlak, oblika).\n_START_SECTION_\nUporaba\n_START_PARAGRAPH_\n\xc5\xa0oba spreminja volumen teko\xc4\x8dine, najve\xc4\x8dkrat da razpr\xc5\xa1imo teko\xc4\x8dino v majhne kapljice (npr. razpr\xc5\xa1ilne \xc5\xa1obe v \xc5\xa1kropilnikih in vbrizgovalne \xc5\xa1obe v dizelskih motorjih). Velikost \xc5\xa1obe vpliva na pretok, zato se uporablja za natan\xc4\x8dne odmerke teko\xc4\x8din (npr. pri uplinja\xc4\x8dih, oljnih gorilnikih, v zgorevalnih komorah reakcijskih motorjev, v raketnih motorjih, v turbinah). Oblika \xc5\xa1obe vpliva na obliko curka; s hitrim ohlajanjem snovi (umetnih mas, stekla) takoj po izstopu iz \xc5\xa1obe lahko izdelajo vlaknasto prejo z izbranim presekom. Pri tem stiskalnica potiska vro\xc4\x8do talino skozi luknjice v plo\xc5\xa1\xc4\x8di (predilne \xc5\xa1obe), takoj za plo\xc5\xa1\xc4\x8do pa izstopajo\xc4\x8da vlakna ohladijo. V \xc5\xa1obi lahko nastane podtlak, kar izkori\xc5\xa1\xc4\x8dajo za \xc4\x8drpanje druge snovi v curek (npr. v uplinja\xc4\x8du tok zraka sesa gorivo - Venturijeva cev).'